Tianna Bartoletta

**Tianna Bartoletta** (født **Tianna Madison**; 10. august 1985 i Elyria, Ohio) er en amerikansk friidrettsutøver som konkurrerer i lengdehopp og sprintløp. Hun vant gullmedalje i VM i friidrett 2005 i Helsingfors, der hun satte ny personlig rekord med et hopp på 6,89 meter. Hun vant også gull i lengdehopp i VM i friidrett 2015 og Sommer-OL 2016.

Hun giftet seg med John Bartoletta i 2012, og konkurrerte med Bartoletta som etternavn fra og med Sommer-OL 2012.

## Karrière
;2004
I 2004 ble Madison USA-mester i lengde for juniorer, med 6,60 meter. I collegemesterskpet *Southeastern Conference* fikk hun sølv, med 6,34 meter, og i NCAA-mesterskapet for midtvestregionen fikk hun også sølv. Hun kom på 8.-plass i USAs OL-uttak, og ble dermed ikke med til Sommer-OL 2004.

;2005
Hun ble NCAA-mester både innendørs og utendørs i 2005, og i VM i friidrett 2005 i Helsingfors fikk hun gull, med ny personlig rekord på 6,89 meter. Hun satte også ny personlig rekord i kvalifiseringen, med 6,83 meter. I USA-mesterskapet utendørs i juni fikk hun sølv, bak Grace Upshaw. I tillegg vant hun *Southeastern Conference* både innendørs og utendørs.

;2006
I mars 2006 deltok hun i VM i friidrett innendørs 2006. Her hoppet hun 6,60 i kvalifiseringen, og greide ny personlig rekord på 6,80 i finalen, noe som holdt til sølv, bak Tatjana Kotova. I USA-mesterskapet utendørs 2006 fikk hun sølv, denne gangen bak Rose Richmond.

;2007
Hun kom på femteplass i USA-mesterskapet utendørs i 2007, og hun deltok i VM i friidrett 2007. I VM gikk hun til finalen, med 6,59 i kvalifiseringen, men greide bare 6,47 i finalen, og endte på 10.-plass av de 12 som var med i finalen. Hun var eneste utøver fra USA i finalen. Året etter kom hun på femteplass i USAs uttak til sommer-OL 2008, og ble ikke med til OL. Hun vant lengde i Modesto Relays 2007.

Hun flyttet til Los Angeles i 2007.

;2008
I USA-mesterskapet i friidrett 2008, som også var OL-uttak, kom hun på 5.-plass i lengde. Hun ble dermed ikke tatt ut til OL 2008 i Beijing. Hun deltok ikke i noen større mesterskap dette året, men kom på 8.-plass i Nike Prefontaine Classic og 6.-plass i Adidas Track Classic.

;2009
I USA-mesterskapet innendørs 2009 kom hun på 2.-plass på 60 meter, bak Me'Lisa Barber, og hun kom på 4.-plass i lengdehopp.

Utendørs kom hun på 6.-plass i lengdehopp og 2.-plass på 100 meter i Reebok Grand Prix i New York, og i Prefontaine Classic kom hun på 7.-plass på 100 meter og 10.-plass i lengdehopp. I juni deltok hun i USA-mesterskapet utendørs, og kom der på 14.-plass i lengde, og hun ble slått ut i semifinalen på 100 meter der hun løp på 11,20.

;2010
Hun deltok ikke i USA-mesterskapet innendørs i 2010, men kom på 6.-plass på 60 meter i innendørsstevnet Millrose Games, og 4.-plass i Reebok Indoor Games.

Hun deltok i lengdehopp i Diamond League-stevnet London Grand Prix, og kom der på 8.-plass. I USA-mesterskapet i friidrett 2010 fikk hun bronse, bak Allyson Felix og Me'Lisa Barber.

;2011
Bartoletta deltok ikke i noen mesterskap i 2011, men deltok i noen stevner i USA. I Boston Indoor Grand Prix innendørs kom hun på 4.-plass på 70 meter, med 7,32 sekunder, og utendørs kom hun på 5.-plass på 100 meter med 11,40, og hun kom på 7.-plass i lengde i Adidas Grand Prix.

;2012
Hun vant 60 meter i USA-mesterskapet innendørs i februar 2012, med tiden 7,02, og i VM i friidrett innendørs 2012 i Istanbul fikk hun bronse på samme distanse, med tiden 7,09 i finalen. I 2012 forbedret Madison sine personlige rekorder på både 100 meter og 200 meter. I mai løp hun 200 meter på 22,37 i Ponce, deretter løp hun 100 meter på 10,97 i Adidas Grand Prix i New York, hennes første løp på under 11 sekunder. I slutten av juni kom hun på andreplass i USAs uttak til sommer-OL 2012, med ny personlig rekord på 10,96, kun slått av Carmelita Jeter (10,92).

I Sommer-OL 2012 i London løp USA inn til ny verdensrekord på 40,82 sekunder, og vant OL-gull 4 x 100 meter stafett. Individuelt kom hun på 4.-plass på 100 meter, med ny personlig rekord på 10,85 sekunder. Hun var her 4 hundredeler bak Veronica Campbell-Brown som tok bronsen.

I oktober 2012 ble hun også tatt ut på USAs landslag i bobsleigh.

;2013
2013 var nok et år uten mesterskapsdeltakelse for Bartoletta, men hun var med og kom på 3.-plass på 4 x 100 meter i Penn Relays, og 4.-plass på 100 meter i Adidas Grand Prix.

;2014
Innendørssesongen 2014 startet med seier på 60 meter i USA-mesterskapet innendørs. Hun løp her på 7,08 sekunder. Hun ble dermed tatt ut til VM i friidrett innendørs 2014, der hun fikk bronse på 60 meter, bak hhv. Shelly-Ann Fraser-Pryce og Murielle Ahouré.

I mai vant USA 4 x 100 meter i IAAF World Relays 2014 på Bahamas, som var første utgave av World Relays, og de satte da mesterskapsrekord i finalen med 41,88 sekunder. I Bislett Games satte hun personlig rekord i lengde, med 7,02 meter, og vant dette Diamond League-stevnet. Lengden var også årsbeste i verden. I USA-mesterskapet i friidrett 2014 fikk hun to medaljer; gull på 100 meter og sølv i lengde, bak Brittney Reese.

Hun ble også tatt ut til å representere Amerika i Verdenscupen i friidrett 2014. USA vant der 4 x 100 meter stafett, med Bartoletta på laget, og individuelt kom hun på 3.-plass i lengdehopp. Hun vant lengdehopp i 3 av Diamond League-stevnene i 2014, og vant lengdehopp i Diamond League 2014 sammenlagt med 16 poeng.

;2015
Hun vant 60 meter i USA-mesterskapet i friidrett innendørs 2015, og forsvarte tittelen sin på denne øvelsen. Tiden ble den samme som i 2014; 7,08 sekunder.

USA kom på 2.-plass på 4 x 100 meter stafett i IAAF World Relays 2015, bak Jamaica. Hun vant lengdehopp i USA-mesterskapet i friidrett 2015, og kom på 5.-plass på 100 meter. Hun ble tatt ut til å delta i lengde i VM i friidrett 2015, der hun vant gull, med ny personlig rekord på 7,14 meter. Dette var også årsbeste i verden. Som i 2014 vant hun 3 av lengdekonkurransene i Diamond League, og vant Diamond League 2015 sammenlagt med 20 poeng.

;2016
I USA-mesterskapet i friidrett innendørs 2016 fikk hun én medalje; bronse på 60 meter, med tiden 7,17 sekunder. I USA-mesterskapet utendørs kom hun på 2.-plass både i lengdehopp og på 100 meter, og deltok dermed både i lengdehopp, 100 meter og 4 x 100 meter stafett i Sommer-OL 2016. I lengdehopp forbedret hun sin personlige rekord til 7,17 meter, og vant OL-gull i denne øvelsen. USA vant også 4 x 100 meter stafett, men på 100 meter ble hun slått ut i semifinalen, der hun løp på 11,00 sekunder. Hun hadde best tid av de som ikke nådde finalen i denne øvelsen.

## Referanser


## Eksterne lenker
*